b'\n_START_ARTICLE_\nFarmakoekonomika\n_START_PARAGRAPH_\nF\xc3\xa1rmakoekon\xc3\xb3mika je veda, ki prou\xc4\x8duje ekonomske vidike v procesu uporabe zdravil. Ima pomembno vlogo pri sprejemanju odlo\xc4\x8ditev pri razvoju in uvajanju novega zdravila, pri na\xc4\x8drtovanju in obdelavi terapevtskih in diagnosti\xc4\x8dnih strategij in pri optimalni uporabi omejenih virov v zdravstvu. Prou\xc4\x8duje zdravstvene in ekonomske koristi ter stro\xc5\xa1ke zdravljenja z zdravili in sku\xc5\xa1a podati osnove za \xc4\x8dim bolj\xc5\xa1o izkori\xc5\xa1\xc4\x8denost virov za zdravstveno varstvo v povezavi z zdravstvenimi koristmi, rezultati in kakovostjo \xc5\xbeivljenja._NEWLINE_Farmakoekonomika tako identificira, meri in primerja stro\xc5\xa1ke zdravljenj z njihovimi izidi, ki pa niso le klini\xc4\x8dni, temve\xc4\x8d tudi humanisti\xc4\x8dnimi izidi. Klini\xc4\x8dni izidi lahko vklju\xc4\x8dujejo u\xc4\x8dinkovitost strategije zdravljenja (na primer prepre\xc4\x8devanje sr\xc4\x8dno-\xc5\xbeilnih zapletov pri zdravilih za zni\xc5\xbeevanje povi\xc5\xa1anega krvnega tlaka), lahko pa tudi samo napovedne dejavnike (npr. nadzor krvnega tlaka), ki dobro napovedujejo dolgoro\xc4\x8dnej\xc5\xa1e u\xc4\x8dinke. Koncept humanisti\xc4\x8dnih izidov se je razvil v novej\xc5\xa1em \xc4\x8dasu in vklju\xc4\x8duje vrednotenje kakovosti zdravja ter zadovoljstva bolnika z nivojem zdravstvenih storitev. Ta vrsta izidov podaja dodatni vpogled v bolnikovo zdravje v \xc5\xa1ir\xc5\xa1em pomenu besede. Pri oceni stro\xc5\xa1kov zdravljenja se ne upo\xc5\xa1tevajo le stro\xc5\xa1ki zdravil, marve\xc4\x8d tudi drugi neposredni in posredni stro\xc5\xa1ki, na primer stro\xc5\xa1ek priprave zdravila, stro\xc5\xa1ek zdravljenja ne\xc5\xbeelenih u\xc4\x8dinkov zdravila, stro\xc5\xa1ek sistema zaradi bolnikove odsotnosti od dela ipd.'